text: L'orgue (moble) |
  ← El viacrucis
  La barana del presbiteri (Jujol) →
  A l'inventari parroquial de 1924, es parla d'un orgue instal·lat a l'església, que es descriu en aquests termes: «Organo. Es de 17 registros, fabricado en casa Arbona de esa ciudad el año 1907, con pesimos materiales; esta muy desafinado.» L'instrument havia estat finançat pel canonge constantinenc Pere Cerdà. Ell mateix dotà la Parròquia d'un benifet eclesiàstic que permetia el sosteniment d'un organista. L'any 1936 n'era el prevere Isidre Almenara, oriünd de Constantí, que va ser assassinat el 13 de setembre d'aquell mateix any.
  Com tants d'altres objectes artístics de l'església, l'any 1936 l'orgue fou destruït i els tubs arrancats i passejats per la jovenalla pels carrers, que hi féu gresca. Després de la revolta, el que havia restat de l'instrument acabà de desaparèixer mica a mica a mans dels escolans i la mainada, que en feren objecte de juguesca.